106 
efter hans Mening kan Strømmen aldrig bringe Arter med sig, 
som kan trives paa Færøerne. 
Efter min Mening er dette dog ikke absolut rigtigt, ja der 
er endog, synes det mig, ganske gode Vilkaar for, at Arter, i 
hvert Tilfælde Havalger, som formaar at trives ved Færøerne, 
kan blive bragt dertil af Havstrømmene. Betragter vi et af 
de nyeste Strømkort over det nordatlantiske Hav, f. Ex. Ry¬ 
der’s (47, Tavle 11), der omfatter Farvandene mellem Norge, 
Skotland og Grønland, maa det indrømmes, at just med Hen¬ 
syn til de Færøerne nærmest liggende Dele af de britiske Øer 
er Strømmens Retning alt andet end gunstig, idet den fra Fær¬ 
øerne omtrent løber lige ned mod Shetland, men helt anderle¬ 
des stiller Forholdet sig f. Ex. for Vestkysten af Irlands Ved¬ 
kommende. Det forekommer mig meget rimeligt, at der herfra 
kan føres f. Ex. omdrivende Alger, Drivtømmer og lignende til 
Færøerne. Med østlige eller sydlige Storme, der selv om de langt 
fra er fremherskende her, dog indtræffer ofte nok, behøver saa- 
danne løst drivende Genstande aldeles ikke at føres saa mange 
Mile til Søs for af Golfstrømmen at føres i Land paa Færøerne. 
Og ikke blot fra Irland, men ogsaa fra Hebriderne og Skotlands 
Vestkyst maa der under gunstige Omstændigheder kunne brin¬ 
ges Havalger til Færøerne. 
Men det er ikke blot fra disse Egne af de britiske Øer, at 
en saadan Transport er mulig, ogsaa fra Norges Vestkyst synes 
det ikke udelukket, at om drivende Genstande ved Hjælp af Hav¬ 
strømme kan naa til Færøerne. I Følge Ryder maa der nemlig 
mellem Island og Norge Nord for Færøerne formodes at være 
et stort Kredsløb, som dannes af den østislandske Polarstrøm 
mod Vest og Strømmen langs den norske Kyst mod Øst. 
Ryder antager, at Kredsløbets nordlige Del dannes af en 
Strømning, som fra det nordlige Norge omtrent ved Lofoten 
gaar i nordvestlig og vestlig Retning over mod Jan Mayen for 
derfra at løbe Syd paa ned langs Islands Østkyst (den østisland¬ 
ske Polarstrøm) og endelig i sydvestlig Retning til Færøerne, 
hvorfra Strømmen efter at have tangeret Shetlandsøerne atter 
løber i nordøstlig Retning over til Norges Vestkyst. At der med 
dette Kredsløb, som ganske vist lægger Vejen rundt over Island, 
under gunstige Forhold maa kunne føres Alger ikke blot fra 
Island, men ogsaa fra Norges Vestkyst over Island til Færøerne, 
kan vel næppe betvivles. 
